**РЕШЕНИЕ № ПВ – 24 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БДУВ ИБР Пловдив

 **Р Е Ш И Х**

**да не се извършва** оценка на въздействието върху околната среда за

**инвестиционно предложение**: „**Изграждане на тръбен кладенец във връзка с осигуряване на водоизточник за напояване на зеленчукови градини“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение: имот № 022009 в землището на с. Златитрап, община «Родопи»**

**Възложител:** **ЗП И. Малджански.**

Характеристика на инвестиционното предложение:

Необходимото проектно годишно водно количество за поливане на 140 дка зеленчукови градини, в землището на с.Златитрап, е Qпр. = 140000 m3/ годишно.

Необходимият средноденонощен дебит за поливния сезон (245 дни) е Qср.дн. = 6,6 l/s

(Qср.дн. = 571 m3/d).

Проектният максимален дебит е Qекс.макс. = 20 l/s.

Не се налага строителство или ремонт на пътна инфраструктура за изграждането и обслужването на бъдещото водовземно съоръжение.

Инвестиционното предложение /ИП/ попада в обхвата на т. 10, буква “н“ от Приложение № 2 на Закона за опазване на околната среда (ДВ.бр.91/2002г.) и чл.2, ал.1, т. 1 от Наредбата за ОС.

Площадката на ИП не е в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е BG0002087 „Марица Пловдив”, включена в списъка на защитените зони за опазване на дивите птици, обявена със заповед № РД -836 от 17.11.2008г. на министъра на околната среда и водите (ДВ бр.108/2008г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху предмета на опазване в защитената зона.

 **мотиви:**

 **I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Като най-удачен тип водовземно съоръжение е предвидено изпълнението на тръбен

кладенец, с дълбочина 25,0 m. Сондирането на проектния тръбен кладенец ще се извърши със сондажна апаратура ФА-12 - роторно, с обратна циркулация на промивната течност (чиста вода), с триперкови 2 длета за меки скали. До проектна дълбочина - 25,00 m, ще се сондира с диаметър 650 mm. В този интервал ще бъде спусната колона от PVC филтри и тръби, с диаметър Æ 250.

Филтърната част на колоната ще бъде разположена срещу преминатите водоносни интервали. Филтрите ще бъдат прорезни, като размера на прорезите ще бъде 1,5 х 100 mm. В задтръбното пространство на експлоатационната колона ще бъде направена обсипка от промит речен чакъл – фракция 5 - 30.

В интервала от 0,00 до 6,00 m ще бъде направен циментов тампонаж.

Предвидениятт тръбен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води от БДУВ ИБР Пловдив.

* В хода на експлоатация на обекта не се предполага значително замърсяване и дискомфорт на околната среда.
* Не се налага промяна на съществуващата или изграждане на нова пътна инфраструктура.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Дейностите по време на изпълнението на тръбния кладенец ще се осъществяват само

в имот № 022009 в землището на с. Златитрап, община «Родопи» и няма да засегнат съседните имоти.

* Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

 **III. Способността за асимилация на екосистемата в естествената околна среда**:

* Характерът и капацитетът на инвестиционното предложение не предполагат значително изменение в ключови характеристики на околната среда.
* Във връзка с поискано становище,определящо степента на значимост на въздействието и риска за човешкото здраве, с писмо изх. № 1746/12.03.2014г., РЗИ- Пловдив е потвърдила липсата на здравен риск при осъществяване на инвестиционното предложение.
* С писмо изх. № КД-04-38/21.02.2014г. БДУВ ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда. Степента на въздействие върху водите и водните екосистеми от реализацията на инвестиционното предложение е преценена, като незначителна.

 **IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на осъществяването и експлоатацията на инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

 **V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на община Родопи и кметство с. Златитрап, както и засегнатото население чрез обява на във вестник и на информационно табло. Осигурен е обществен достъп до информацията по приложение № 2 по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**ТАМЕР БЕЙСИМОВ 01.04.2014г.**

*Директор на РИОСВ - Пловдив*